  Виталий Пронин Шатёръёсын вань пассажиръёсты эмчиос учко, температуразэс мертало, висисьёсты соку ик стационаре нуо, мукетъёсызлы гуртазы пукыны косо.Туспуктэм: udmurt.ru Чугун сюрес вокзалын но аэропортын нимысьтыз шатёръёс пуктылэмын. Отын уен-нуналэн эмчиос ужало, шаерамы вуэм адямиослэсь анализъёссэс басьто, коронавирусэн висисьёсты шараяны турто. Огъя учконо ке, нырысь ик, коронавирусэз шаерамы вайизы но ваё палэнысь лыктэм адямиос, собере ини висён вӧлмыны кутске асьме калык пӧлын. Соин сэрен али зол чаклало Москва, Санкт-Петербург палась лыктӥсьёсты, вахта амалэн ужасьёсты. Чугун сюрес вокзалын но аэропортын вань пассажиръёсты эмчиос учко, температуразэс мертало, висисьёсты соку ик стационаре нуо, мукетъёсызлы гуртазы пукыны косо. Вераны кулэ, туннэ нуналлы шаерамы 1200-лэсь уно адямиос самоизоляциын пуко. Озьы ик калыкез эскеро сюресъёс вылын но, отын ГИБДД-ысь но Росгваридиысь ужасьёс сыло. Тодады вайытом, вуоно арняысен шаерысьтымы вань городъёсы юнме пыраны-потаны уз лэзе ни, нош Алнаш, Грах ёросъёсын, Пичи Пургалан карантин ялэмын.   Сергей Захаров  